Molde-profil mener ingen andre kan stoppe dem fra å ta gull
Hjemme på Aker Stadion har Molde vært ustoppelige. Søndag rundet de av første halvdel av sesongen med seier over Sarpsborg. Dermed har de enda ikke tapt en eneste seriekamp (7 – 1 – 0) på hjemmebane denne sesongen, og leder Eliteserien. En av de viktigste bidragsyterne til nettopp det er Omoijuanfo, med sine ti scoringer. Han mener seriegullet er i deres hender nå. Redaksjonelt samarbeid– Det eneste som kan stoppe oss fra gull, er oss selv. Ingen andre, sier Omoijuanfo til VG. Molde leder Eliteserien med 33 poeng på 16 kamper. Bodø/Glimt (to kamper mindre) og Odd (en kamp mindre) har 29 poeng. Men til tross for en bunnsolid hjemmeform, har det ikke gått like godt på bortebane. Molde har kun vunnet tre av åtte kamper på fremmed gress. – Det er kanskje en mental greie. Vi føler oss uovervinnelige på hjemmebane. Så det må ligge noe der, noe mentalt. Jeg tror vi må få vekk den mentale sperren, og bare kose oss på bortebane, sier Omijuanfo. Hovedtrener Erling Moe mener laget allerede har tatt steg på bortebane, og at ting er på bedringens vei. – Vi hadde noen kamper ganske tidlig hvor vi var litt for naive. Så har vi strammet til, og vært sterkere der i de siste kampene, sier Moe til VG. Han er ikke like selvsikker som Omijuanfo når det kommer til gullet, men tror de skal bli vanskelige å slå. – Vi vet det er gode lag bak oss, så får vi ha fokus på oss selv. Klarer vi å opprettholde nivået, og videreutvikle det fremover, så skal vi bli veldig vanskelige å ta. Selv om Eliteserien nå tar en liten pause, skal Molde i aksjon allerede torsdag. Der venter serbiske Cukaricki i kvalifiseringen til Europa League. Jakten på et eventyr i Europa kan koste dyrt. Det kan man se på Moldes motstander søndag, Sarpsborg. Etter deres fantastiske ferd gjennom Europa League i fjor høst kollapset laget i Eliteserien, og har fortsatt den vonde trenden i år. Det frykter de ikke i Molde. – Vi har en veldig god tropp, og vi kan bruke de fleste. Jeg er ikke redd for at det kan hemme oss i Eliteserien i det hele tatt, sier søndagens helt mot Sarpsborg, Fredrik Sjølstad. Han får støtte av Omijuanfo, som virker å flyte på en bølge av selvtillit når han snakker med VG. – Vi har folk på benken som kan komme inn og endre kampbildet, eller starte kamper. Det er skikkelig kamp om plassene, og det er bare positivt. Så jeg er ikke bekymret for fortsettelsen, slår han fast. Se mer statistikk for Eliteserien på VG Live.
(Molde - Sarpsborg 2 – 1) Molde tar Eliteserie-ferie på tabelltopp. Nå tror lagets toppscorer Ohi Omoijuanfo (25) at det eneste som kan hindre dem å ta gullet, er dem selv.